钦定古今图书集成/理学汇编/学行典/第247卷 > 许自安
## 钦定古今图书集成/理学汇编/学行典/第247卷 > 许自安

按《济南府志》：许自安，临邑人。家贫落魄，千里赴义，不
漫为然诺。尝游泰岱，道出于濮路，拾遗镪置笥中，榜
四衢曰：“有遗金在此，幸来认取。”果有主藏吏李迁徒
跣来曰：“此官镪也。为铤二，为件十二，为数六十有四。”
自安出镪与众，验之而信。举还迁，分其半为寿，自安
笑曰：“自安身虽贫，不肯以不义之财自浼。”一时咸称
“义士。”